กรมอุตุนิยมวิทยา ชี้แจงกรณีมีการออกคำเตือนเรื่องฤดูร้อนปีนี้อุณหภูมิสูงถึง 45 องศาเซลเซียสไม่เป็นความจริง
ศูนย์ต่อต้านข่าวปลอม เผยแพร่ข้อมูลกรณีมีการออกคำเตือนเกี่ยวกับเรื่องฤดูร้อนปี 2564 อุณหภูมิอาจสูงถึง 45 องศาเซลเซียส ศูนย์ต่อต้านข่าวปลอม จึงตรวจสอบข้อเท็จจริงจากกรมอุตุนิยมวิทยาพบว่าเป็นข้อมูลเท็จ ชี้แจงว่าการคาดหมายลักษณะอากาศช่วงฤดูร้อนของประเทศไทยปี 2564 คาดว่า จะเริ่มในช่วงปลายเดือนกุมภาพันธ์ สิ้นสุดในช่วงกลางเดือนพฤษภาคม ส่วนลักษณะอากาศจะไม่ร้อนอบอ้าวมาก โดยมีอากาศร้อนอบอ้าวเป็นระยะและมีอากาศร้อนจัดบางแห่งสลับกับจะมีฝนฟ้าคะนองหลายพื้นที่ อุณหภูมิสูงสุดเฉลี่ยประเทศไทยตอนบนประมาณ 35 องศาเซลเซียสซึ่งต่ำกว่าปีที่แล้ว ส่วนปริมาณฝนรวมเฉลี่ยมากกว่าค่าปกติร้อยละ 10 – 20 ทั้งนี้ ช่วงกลางเดือนมีนาคมถึงเดือนเมษายน อุณหภูมิจะสูงที่สุด 40 – 43 องศาเซลเซียสและจะเกิดพายุฤดูร้อนในหลายพื้นที่ อย่างไรก็ตาม ประชาชนสามารถติดตามสภาพอากาศได้จากกรมอุตุนิยมวิทยาที่เว็บไซต์ www.tmd.go.th